सास के हाथ का खाना खाकर दामाद ने दिया आइडिया; शर्त रखी- घर जैसे ही जायकेदार बनाना
Madhya Pradesh Zayka Special Story - इंदौर में खाने-पीने के पुराने ठियों के साथ कई नए स्पॉट्स भी तेजी से उभरे हैं, इनमें कोई अलग स्वाद के लिए कोई अलग अंदाज के लिए खास है
इंदौर में खाने-पीने के पुराने ठियों के साथ कई नए स्पॉट्स भी तेजी से उभरे हैं, इनमें कोई अलग स्वाद के लिए कोई अलग अंदाज के लिए खास है। जायका में हम इस बार लाए हैं सबसे बड़े बाफले की कहानी, जिसका नाम ही बिगेस्ट बाफला है। इसे एक महिला चलाती हैं। मेघदूत गार्डन के सामने चौपाटी पर बनने वाला यह बाफला काफी वजनी और बड़ा होता है। साथ में दाल, सब्जी, कढ़ी और चटनी का स्वाद भी घर जैसा।
दुकान संचालक गायत्री से जानिए बिगेस्ट बाफले के आइडिया और इसके पीछे की कहानी…
गायत्री सिंह के यहां के बाफले का वजन 500 ग्राम तक होता है। साइज हथेली के बराबर। बता दें कि घरों पर या रेस्टोरेंट में बनने वाले सामान्य बाफले का वजन 100 से 150 ग्राम तक ही होता है। गायत्री बताती हैं कि बड़े लोग कई बार पूरा बाफला एक बार में नहीं खा पाते तो हम घर ले जाने के लिए पैक कर देते हैं। कुछ लोग ग्रुप में बाफले खाने आते हैं तो एक बाफले के 5 से 6 पीस बनाकर सर्व कर देते हैं।
अब पढ़िए... क्यों और कैसे की गायत्री ने बाफले का स्टॉल लगाने की शुरूआत
गायत्री बताती हैं, 7 साल पहले 2016 में उज्जैन सिंहस्थ मेले में करंट फैलने से पति की मौत हो गई थी। पति मदन सिंह मेले में गार्ड की ड्यूटी कर रहे थे। बेटी तब 15 साल की ही थी। वह इंदौर में पढाई कर रही थी। मैं उसको पढ़ना चाहती थी। खुद 10वीं तक पढ़ी हूं। पति की मौत के बाद मायके महू में रहने लगी।
एक भाई और बुजुर्ग माता-पिता ही हैं। पति की अचानक मौत से बेटी और माता-पिता की जिम्मेदारी मुझ पर आ गई। कुछ काम करने का मन बनाया लेकिन क्या करूं कुछ समझ नहीं आया। कुछ साल ऐसे ही भाई के सहारे जीवन चलता रहा। बाद में बेटी की शादी करवा दी।
गायत्री को उनके दामाद ने मोटिवेट किया
गायत्री बताती हैं, पिछले साल मई में बेटी की शादी हुई थी। पहली बार जब दामाद घर आए तो मेरे हाथों से बने दाल-बाफले खाकर उन्होंने ही दाल-बाफले की स्टॉल शुरू करने का आइडिया दिया। दामाद ने ही दुकान में लगने वाली सभी जरूरी चीजों की व्यवस्था की और यहीं से बिगेस्ट दाल-बाफले बनने की शुरुआत हुई। दामाद ने मोटिवेट किया।
दामाद ने मुझसे कहा कि आप जैसे घर में खाना बनाती हो, वैसा ही खाना बनाने की एक स्टॉल शुरू कर सकती हो। इसके बाद हमने यह स्टॉल शुरू किया। आज हमारी दुकान अच्छी खासी चल रही है। प्रतिदिन 50-60 प्लेट दाल-बाफले और 30-40 प्लेट पूड़ी सब्जी की बिक्री हो जाती है। जो ग्राहक एक बार आता है, वह इसका स्वाद लेने दोबारा जरूर आता है।
मैं रोजाना सुबह 10 बजे सभी जरूरी सामान लेकर अपने घर महू से इंदौर के विजय नगर के लिए निकल जाती हूं। यहां लगभग 11 बजे तक पहुंच कर बाफले बनाने की तैयारी में जुट जाती हूं। दोपहर 12 बजे से शुरू होने वाली दुकान रात 11 बजे तक खुली रहती है।
ग्राहक बोले- लाजवाब हैं यहां के दाल-बाफले, यू मस्ट ट्राय
हफ्ते में दो से तीन बार बिगेस्ट दाल बाफले खाने के लिए आने वाले सिद्धांत सिंह बघेल कहते हैं की वो लगभग एक साल से यहीं के बाफले खा रहे हैं। सिद्धांत कहते हैं मैं इस फूड स्ट्रीट में सिर्फ इनके यहां ही आता हूं इनके हाथों से बनाए गए बाफले का टेस्ट बिल्कुल अलग है। मैं यहां हफ्ते में कई बार आ जाता हूं । यहां का टेस्ट बिल्कुल घर जैसा ही लगता है यू मस्ट ट्राय।
लगभग दोनों टाइम ही बाफले का स्वाद लेने वाले सुरेश शर्मा कहते है की शहर में ऐसे बाफले कहीं और नहीं मिलते। इनके यहां का सारा खाना ही खास है। लेकिन बाफले में कुछ अलग ही बात है। मैं तो दो महीने से लगातार यहीं आने लगा हूं।
दाल बाफले का स्वाद ले रहे अंकित परमार ने कहा कि ये जो स्वाद है यह मुझे किसी बड़ी होटल और ढाबे में भी नही मिला। मैं पक्का इंदौरी हूं। बजट के हिसाब से जो क्वालिटी और क्वांटिटी यहां मिलती है वो बेशक लाजवाब है। यहां मिलने वाली कढ़ी, दाल, चटनी के साथ घी में तले हुए बाफले एकदम अलग हैं। हर इंदौरी को एक बार तो जरूर टेस्ट करना चाहिए।